
Legenda o pameti i srcu

Stjepan Lice



Kad je Bog odlučio ljudima darovati život, htio je da im u njihovoj ljudskosti sve dotekne. Zbog toga im je svima redom naumio dati sve što bi im kroz njihove dane moglo ustrebati.


Prvo im je odlučio podijeliti pamet. Trudio se udijeliti im odmjerenu količinu, jer je slutio da bi im i odviše i premalo pameti u životu moglo naškoditi. Pritom nije ni pomislio da bi se moglo dogoditi da neki u red stanu i po nekoliko puta, neki nijedanput smatrajući da im takvo što i ne treba, te da neki zakasne, jednostavno zbog toga što su se zapričali s nekim, zaigrali se ili su iz nekog drugog razloga nehotice propustili navrijeme stati u red.


Kad su oni koji su zakasnili došli pred Boga, Bog ih je ljubazno saslušao. Bio je zbunjen jer nije znao kako bi im pomogao. »Evo, ostalo mi je još posve malo pameti za podjelu«, reče im. »Potrudit ću se da svakome od vas dopadne barem ponešto. Istina, ne ću vam je moći dati onoliko koliko bih htio, ali dat ću vam što mi je preostalo, sve do zadnje mrve. Međutim, pokušat ću vam to nadoknaditi na neki drugi način.«


Kad je počeo dijeliti srce, prvo je pozvao one koji su zadnji došli na red pri dijeljenju pameti. I jer je bio uvjeren da bi zbog premalo srca čovjek kroz svoj život mogao proći kao da ga nije ni bilo, a dvojio je što će se dogoditi bude li im dao odviše srca, reče im: »Želite li, dat ću vam više srca. Nu, ne znam hoće li vam zbog toga u životu biti lakše ili teže. Ali, dat ću vam od svoga vlastitoga srca, jer ne znam što bih vam mogao dati bolje od toga.«

www.miljenko.info
